Is ja! Die regte doepa om van die Krismisgeaas te ontsnap
Ek is nie iemand wat sommer net kan sit en luister hoe iemand sing nie. Veral met backtracks. Ek meen, daar's al klaar te veel Nadines en Robbies na my sin wat gehore met hulle lieflike tapes vermaak.
Jody Abrahams laat my egter weer moed skep.
Na 'n uiters suksesvolle speelvak op die Baxter se planke is Is Ja! nou te sien by die Kalkbaai Teater.
Dit vertel die realistiese verhaal van 'n sensitiewe siel wat moes veg om die verhooglewe te oorleef. Vir 23 jaar, om presies te wees.
Dis die aand van sy laaste optrede, en Abrahams probeer sin maak van die rofie ride waarop sy loopbaan hom gevat het. Die roete van boggherol tot Broadway, met al die good, bad en beautiful dinge ingeweef.
Abrahams skitter deurgaans as sanger, en sy vertolking van die verskillende tipes musiek en fyn humor los teatergangers op 'n hele paar plekke stomgeslaan.
Natuurlik is die span agter die produksie 'n groep mense wat dopgehou moet word. Met 'n string suksesvolle produksies agter hulle wys Fusion Productions weer eens hulle staal.
Diaan Lawrenson (vervaardiger) en Kirstie Suttner (regisseur/vervaardiger) het met die briljante Steven Simm (skrywer) geslaag om deur die hele toetie van emosies te draf. Die tegniese versorging is deur Gert du Preez gedoen, wat met 'n relatief eenvoudige stel wondere verrig.
Simm wys duidelik dat hy hom kan toespits op die medium waarin hy op 'n gegewe oomblik werk. Baie skrywers sukkel om die verskil tussen 'n TV en 'n teater verstaan. Hy nie.
Is Ja! kan tot 17 Desember in die Kalkbaai Teater (skuins oorkant die Brass Bell) gesien word. Kaartjies kos R175 en sluit 'n 3-gang-ete in. Besprekings kan by 073 220 5430 gemaak word.
My advies: Gryp 'n lekker bottel wyn, moker 'n paar nice mense in die mix, en ontsnap van die Krismis-koors. Dis in elk geval deesdae te gevaarlik om te gaan swem. Ondersteun dus die teater eerder as die haaie.